SCC ออกหุ้นกู้ 1.5 หมื่นลบ. ชูดอกเบี้ย 3.10% ขายผู้ถือหุ้นกู้เดิม-นักลงทุนทั่วไป
SCC ออกหุ้นกู้ 1.5 หมื่นลบ. ชูดอกเบี้ย 3.10% ขายผู้ถือหุ้นกู้เดิม-นักลงทุนทั่วไปในมี.ค.นี้
12 ก.พ. 2562

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 15,000 ล้านบาท อายุ 4 ปี ครบกำหนดไถ่ถอนในปี พ.ศ.2566 อัตราดอกเบี้ยคงที่ร้อยละ 3.10 ต่อปี ชำระดอกเบี้ยทุกๆ 3 เดือน
ทั้งนี้ บริษัทจะเสนอขายหุ้นกู้ให้แก่ผู้ลงทุนทั่วไปซึ่งเป็นผู้ถือหุ้นกู้ SCC194A จองซื้อได้ในวันที่ 4-7 มี.ค.62 , ผุ้ลงทุนประชาชนทั่วไปซึ่งเป็นผู้ถือหุ้นกู้ที่จัดออกโดย บมจ.ปูนซิเมนต์ไทย ทุกรุ่น จองซื้อในวันที่ 25-27 มี.ค.62 และ ผู้ลงทุนทั่วไปจองซื้อในวันที่ 28-29 มี.ค.62 โดยธนาคารไทยพาณิชย์ เป็นผู้ประสานงานการจัดออกและการจัดจำหน่ายหุ้นกู้ ส่วนผู้จัดการการจัดจำหน่ายหุ้นกู้ ได้แก่ ธนาคารไทยพาณิชย์ ธนาคารกสิกรไทย ธนาคารกรุงเทพ ธนาคารกรุงไทย และ ธนาคารกรุงศรีอยุธยา
บริษัท ฟิทช์ เรทติ้งส์ (ประเทศไทย) จำกัด จัดอันดับความน่าเชื่อถือของหุ้นกู้อยู่ที่ A+(tha) เมื่อวันที่ 31 ม.ค.62
 